Document ID: /roh_data/filtered/fineweb-2-filterrobots_roh.jsonl.gz/45028

Tiefbauamt
Uffizi da construcziun bassa
Ufficio tecnico
Il project d'exposiziun per curreger il traject «gallaria Camp» da la via da Val S. Pieder è vegnì approvà da la Regenza. L'attenziun principala da las lavurs planisadas vegn dada a la ladezza da la via che na correspunda betg pli a las pretensiuns d'ozendi envers ina via chantunala. Perquai che sia surstructura n'è betg resistenta a la schelira, è la via ultra da quai donnegiada e demussa defurmaziuns che derivan da quests donns.
En il rom dal project duai la via perquai vegnir schlargiada a 6 meters tranter il portal sid da la gallaria Camp e l'edifizi da manaschi da las Funtaunas d'aua minerala da Val S. Pieder. Plinavant èsi previs da renovar la surstructura da la via, l'allontanament da l'aua e las construcziuns artifizialas. En il rom dal project vegn medemamain construì in nov passape da la vart da la muntogna. Tenor las basas legalas tutgan ils passapes al champ da cumpetenza da las vischnancas. Per quest project d'exposiziun ha il chantun dentant surpiglià la projectaziun per incumbensa da la vischnanca. Il chantun surpiglia er la funcziun da patrun da construcziun e l'acquist da terren, ils custs per quai van però a quint da la vischnanca. Ils custs da quest project importan tut en tut circa 3,5 milliuns francs. Ils custs per il passape importan previsiblamain var 400 000 francs.